શું શું ગુજરતું હશે મમ્મી પર ? મમ્મીએ માસી તથા બંને મામાને ફોન કર્યા હશે ? એ લોકો મને શોધવા માટે નીકળ્યા હશે ? તન્વી આમ વિચારોમાં ડૂબેલી હતી ત્યાં જ એક કાર છેક એના પગ પાસે આવીને ઊભી રહી… બારીનો કાચ જરી નીચે ઊતર્યો… અંદર દેખાતા અડધા ચહેરાએ તન્વીએ પૂછયું : ‘આવવું છે ?’ બાપ રે ! તન્વીના શરીરમાંથી એક લખલખું પસાર થઈ ગયું… પછી તન્વીના ચહેરા પરની રેખાઓ જોઈ પેલો અડધો ચહેરો ભોંઠો પડયો… બારીનો કાચ પાછો ઉપર ચડયો… ને કાર ચાલી ગઈ… તન્વીને થયું, હવે અહીં ઊભું ન રહેવાય…. તો કયાં જઉં અડધી રાતે ?! લાવ, ફરી માનવના ઘરે ફોન કરી જોઉં… આ વખતે ફોન માનવે જ ઉપાડયો ! ‘હું કયારની અહીં રાહ જોતી ઊભી છું… માનવ, એક થેલામાં મારી બાકીની જિંદગી ભરીને…’